text: Asylcenter giver ikke mere kriminalitet
  09 april 2015 kl. 13.41
  500 flygtninge på den gamle kaserne i Fredericia har ikke betydet øget kriminalitet, som mange borgere frygtede. Det har politiet oplyst på et evalueringsmøde med erhvervslivet.
  - Asylcenterets ankomst til Fredericia har ikke givet sig noget udslag i vores statistikker, siger lederen af lokalpolitiet, vicepolitiinspektør Peter Balsgaard, til DR Trekanten.
  Peter Balsgaard har deltaget i et evalueringsmøde med erhvervslivet. Og heller ikke blandt de forretningsdrivende har du mærket, at der bliver stjålet mere, efter at asylcentret er åbnet.
  - Byens erhvervsliv havde ikke bemærket, at det havde givet nogle ændringer i kriminalitets-henseende. Så det passer meget fint i forhold til vores statistikker, siger Peter Balsgaard.
  Lederen af asylcenteret, Helle Christel Kortsen, mener, at frygten for kriminalitet skyldes, at folk ikke kender asylansøgerne.
  - Jeg tror, at når folk møder den enkelte asylansøger, så vil de opdage, at det er helt almindelige mennesker, som blot har stået i en svær situation, siger hun til regionalradioen.
  